text: 5. mest skuffandi konsertin – Smokie í Ítróttarhøllini á Hálsi 1992
text: #000004
text: Mín topp 5 listi yvir mest skuffandi konsertir
text: #000005
text: Eg havi verið til hópin av góðum konsertum og nógvum ringum, fari at seta saman listan við teimum fimm, ið skuffaðu mest. Hetta eru ikki verstu konsertirnar, men tær, har vón frammanundan og uppliving hava verið longst frá hvør øðrum.
text: #000006
text: Í gomlum døgum áðrenn festivalarnar vóru konsertir við útlendskum bólkum, eitt sindur avhengigar av hvønn bólk Páll Arge tók hendan vegin. Fyrst í 90’unum var tað Smokie. Páll Arge tók ikki færri enn tvær ferðir bólkin hendan vegin. Fyrra konsertin var somikið væl vitja, at bólkurin kom aftur 1992. Eg og táverandi daman vóru farin á konsert, og gleddu okkum til eitt festligt kvøld.
text: #000007
text: Men har vóru eingir Smokie. Fyrst fór upphitingarbólkurin føroysku Rockwall á pallin (minnist meg rætt nakað seinkaði). Framførslan var, sum vant fyri tey, nøkurlunda ok, tí Rockwall var ikki Føroya mest spennandi bólkur, ein røð og hard rock coverløgum, spæld og sungin nøkurlunda væl. Ikki nøkur stór tónleikauppliving, og man gleddi seg til høvuðsnavnið, við Alice og øllum hinum. Men so skuldi ikki verða.
text: #000008
text: Rockwall fór av pallinum, men einki var at síggja til Smokie. Ljósmaðurin Egil setti eina fløgu við TV2 á, og hana hoyrdu vit alla. Men einki var at síggja til Smokie. Tá vit bannandi og illa irriteraði høvdu hoyrt flestu løgini hjá TV2 aðru ferð, hendi knappiliga okkurt. Smokie kom í høllina. Eg skal viðganga, at eg tá var so illur, at eg hevði hug at skelda onkran. Tá Smokie so aftan á eina løtu komu í gongd, mátti eg staðfesta, at bæði eg og daman vóru so forbannað ill, at einki gott kom burturúr hesum, og eitt hálvt lag inni í Smokie framførsluni rýmdu vit. Eg var ikki vanur við útlendskar konsertir tá, og hevði ordiliga glett meg, lutvíst tí eg ikki var sloppin við fyrru ferðina teir vóru her, og nógv høvdu róst teirri konsertini. Men í staðin fyri eitt festligt kvøld fekk eg gron, og eitt dýrt atgongumerki, ið brendi í lummanum.
text: #000009
text: 2 thoughts on “5. mest skuffandi konsertin – Smokie í Ítróttarhøllini á Hálsi 1992”
text: #000010